钦定古今图书集成/明伦汇编/氏族典/第177卷 > 田承嗣
## 钦定古今图书集成/明伦汇编/氏族典/第177卷 > 田承嗣

按《唐书田承嗣传》：“承嗣，字承嗣，平州卢龙人。世事卢
龙军，以豪侠闻。隶安禄山麾下，破奚、契丹，累功至武
卫将军。禄山反，与张忠志为贼前驱，陷河洛，使守颍
川。郭子仪平东都，承嗣以郡降，俄而复叛。史思明乱，
承嗣为贼导。及朝义败，承嗣急，乃诣仆固怀恩谢，愿
备行间。怀恩因建白承嗣等分帅河北，拜承嗣莫州”
刺史，三迁至贝、博、沧瀛等州节度使，检校太尉。又求
兼宰相，因就加同中书门下平章事，封雁门郡王。宠
其军曰“天雄”，以魏州为大都督府，即授长史，诏子华
尚永乐公主。大历八年，相卫薛嵩死，弟萼求假节，牙
将裴志清逐萼，萼以众归承嗣，而帝自用李承昭为
相州刺史。未至，承嗣使人訹吏士反，阳言救实，袭取
之。帝乃下诏贬承嗣永州剌史。诏河东节度使薛兼
训、成德李宝臣、幽州朱滔、昭义李承昭、淄青李正己、
淮西李忠臣、永平李勉、汴宋田神玉等兵六万，掎角
进听，在所讨执，以军法从事。承嗣计穷，不知所出。会
天子遣中人劳宝臣，不为礼，宝臣乃贰，与承嗣和。十
一年，帝遣谏议大夫杜亚持节至魏，受其降，许阖门
还京师，承嗣逗遛不至。其秋，复略滑州。明年，承嗣上
书请罪，有诏复官爵，子弟皆仍故官。承嗣盗有贝、博、
魏、卫、相、磁、洺七州，而未尝北面天子。凡再兴师会，国
威中夺，穷而复纵，故承嗣得肆奸无怖忌。十四年死，
年七十五。赠太保。